มาเลเซียแอร์ไลน์ เที่ยวบินที่ 370

**มาเลเซียแอร์ไลน์ เที่ยวบินที่ 370** () เป็นเที่ยวบินโดยสารระหว่างประเทศที่ดำเนินการโดยสายการบินมาเลเซียแอร์ไลน์ ซึ่งหายไปจากจอเรดาร์เมื่อวันที่ 8 มีนาคม 2014 ขณะบินจากท่าอากาศยานนานาชาติกัวลาลัมเปอร์ ประเทศมาเลเซีย มุ่งหน้าท่าอากาศยานนานาชาติกรุงปักกิ่ง ประเทศจีน สาเหตุของการหายสาบสูญยังไม่สามารถระบุได้ เหตุการณ์นี้ได้รับการกล่าวถึงอย่างกว้างขวางว่าเป็นปริศนาที่ยิ่งใหญ่ที่สุดในประวัติศาสตร์การบิน และเป็นกรณีการหายสาบสูญของเครื่องบินที่มีผู้เสียชีวิตมากที่สุดในเหตุการณ์เดียว

ลูกเรือของเครื่องบิน โบอิง 777-200ER ทะเบียน 9M-MRO ได้ติดต่อกับหอบังคับการบิน (ATC) ครั้งสุดท้ายหลังจากขึ้นบินได้ 38 นาที ขณะที่เครื่องอยู่เหนือทะเลจีนใต้ หลังจากนั้นไม่กี่นาที เครื่องบินได้หายไปจากหน้าจอเรดาร์เฝ้าตรวจรองของ ATC แต่ระบบเรดาร์หลักของกองทัพมาเลเซียยังคงสามารถตรวจจับได้ต่อเนื่องอีกหนึ่งชั่วโมง โดยพบว่าเครื่องบินบินออกนอกเส้นทางไปทางทิศตะวันตก ก่อนพ้นระยะเรดาร์ที่ระยะ 200 ไมล์ทะเล (370 กม.) ทางตะวันตกเฉียงเหนือของเกาะปีนัง ทางตะวันตกเฉียงเหนือของคาบสมุทรมลายู

ด้วยจำนวนผู้โดยสาร 227 คน และลูกเรือ 12 คนบนเครื่องที่ถูกสันนิษฐานว่าเสียชีวิตทั้งหมด ทำให้การหายสาบสูญของ MH370 จึงเป็นเหตุการณ์ที่รุนแรงที่สุดที่เกี่ยวข้องกับเครื่องบิน Boeing 777 เป็นเหตุการณ์ที่มีผู้เสียชีวิตมากที่สุดในปี 2014 และในประวัติศาสตร์ของมาเลเซียแอร์ไลน์ จนกระทั่งถูกทำลายสถิติทั้งสามด้านโดยมาเลเซียแอร์ไลน์ เที่ยวบินที่ 17 ในอีกไม่กี่เดือนถัดมา ซึ่งจากการวิเคราะห์ข้อมูลจากดาวเทียม Inmarsat ซึ่งเป็นช่องทางที่เครื่องบินติดต่อสื่อสารด้วยเป็นครั้งสุดท้าย สำนักงานความปลอดภัยด้านการขนส่งของออสเตรเลีย (ATSB) ได้เสนอในเบื้องต้นว่า สาเหตุที่มีความเป็นไปได้มากที่สุดตามหลักฐานที่มีอยู่คือภาวะการขาดออกซิเจน แม้ว่ายังไม่มีข้อสรุปที่เป็นเอกฉันท์ในหมู่ผู้สอบสวน ซึ่งในชั้นการสอบสวน มีการพิจารณาถึงโอกาสที่เครื่องบินถูกจี้ รวมถึงการมีส่วนเกี่ยวข้องของลูกเรือ และข้อสงสัยเกี่ยวกับรายการสินค้าในระวางบรรทุก นอกจากนี้ยังมีทฤษฎีการหายสาบสูญอื่นๆ อีกมากมายที่ถูกนำเสนอผ่านสื่อ

การค้นหาเครื่องบินที่สูญหายกลายเป็นการค้นหาที่มีค่าใช้จ่ายสูงที่สุดในประวัติศาสตร์การบิน ในช่วงแรกเน้นไปที่ทะเลจีนใต้และทะเลอันดามัน ก่อนที่การวิเคราะห์รูปแบบใหม่ของการสื่อสารอัตโนมัติระหว่างเครื่องบินกับดาวเทียม Inmarsat จะบ่งชี้ว่าเครื่องบินได้บินลงไปทางทิศใต้ไกลมากเหนือมหาสมุทรอินเดียตอนใต้ ซึ่งในช่วงปี 2015 ถึง 2016 มีเศษซากเครื่องบินหลายชิ้นถูกซัดขึ้นฝั่งทางตะวันตกของมหาสมุทรอินเดีย ซึ่งหลายชิ้นได้รับการยืนยันแล้วว่ามาจาก MH370 หลังจากความพยายามค้นหากว่า 3 ปีครอบคลุมพื้นที่มหาสมุทรกว่า 120,000 ตารางกิโลเมตรแต่ไม่พบตัวเครื่อง ศูนย์ประสานงานร่วมซึ่งเป็นผู้นำปฏิบัติการจึงประกาศระงับกิจกรรมในเดือนมกราคม 2017 ต่อมามีการค้นหาครั้งที่สองในเดือนมกราคม 2018 โดยบริษัทเอกชน Ocean Infinity แต่ก็สิ้นสุดลงโดยไม่ประสบความสำเร็จหลังจากผ่านไปหกเดือน รายงานฉบับสุดท้ายของกระทรวงคมนาคมมาเลเซียในเดือนกรกฎาคม 2018 ยังคงไม่สามารถหาข้อสรุป

เนื่องจากไม่มีสาเหตุการหายสาบสูญที่แน่ชัด จึงได้มีการนำข้อเสนอแนะและกฎระเบียบด้านความปลอดภัยของอุตสาหกรรมการขนส่งทางอากาศที่อ้างอิงจากกรณีเที่ยวบิน 370 มาใช้เพื่อป้องกันไม่ให้เกิดเหตุการณ์ซ้ำรอย เช่น การเพิ่มอายุการใช้งานของแบตเตอรี่ในเครื่องส่งสัญญาณระบุตำแหน่งใต้น้ำ, การขยายระยะเวลาการบันทึกของเครื่องบันทึกข้อมูลการบินและเครื่องบันทึกเสียงในห้องนักบิน, มาตรฐานใหม่สำหรับการรายงานตำแหน่งเครื่องบินขณะบินเหนือมหาสมุทร

## ลำดับเหตุการณ์

## การสอบสวน

ทางการสหรัฐกำลังสอบสวนความเป็นไปได้ที่ว่าการก่อการร้ายเป็นเหตุให้เครื่องสูญหาย โดยมุ่งไปยังผู้โดยสารสี่คนที่ใช้รูปพรรณปลอม ซึ่งสองในสี่คนนั้น เป็นชายชาวอิหร่าน ซึ่งต้องการจะต่อเครื่องจากปักกิ่งต่อไปยังยุโรป

12 มีนาคม เรดาร์ปฐมภูมิ ของระบบป้องกันภัยทางอากาศของมาเลเซียจับได้ว่า เที่ยวบิน MH370 อาจมีการเปลี่ยนเส้นทางบินกลับมายังฝั่งตะวันตกของประเทศ โดยตำแหน่งสุดท้ายที่กองทัพอากาศมาเลเซียตรวจจับเครื่องบินไม่ทราบสัญชาติได้คือราว 200 ไมล์ทะเลทีความสูง 29,000 ฟุต ห่างจากรัฐปีนังไปทางตะวันตกเฉียงเหนือ ซึ่งเป็นพื้นที่คาบเกี่ยวกับพื้นที่ของมาเลเซีย ไทย อินโดนีเซีย และอินเดีย โดยสัญญาณได้หายไปในเวลา 02.15 น. (UTC+8)

13 มีนาคม *[[เดอะวอลล์สตรีทเจอร์นัล]]* ของสหรัฐอเมริกา อ้างว่าฝ่ายความมั่นคงของสหรัฐอเมริกา ตรวจสอบพบว่า มีการส่งข้อมูลอัตโนมัติ ที่จะส่งมาทุก ๆ 30 นาทีจากเครื่องยนต์โรลส์-รอยซ์ของอากาศยาน มายังภาคพื้นดิน โดยมีการส่งข้อมูลมาทั้งหมดติดต่อกัน 5 ชั่วโมง หรือเท่ากับว่าเครื่องบินได้บินต่อไปภายหลังสูญหายราว 4 ชั่วโมง หรือ 4,000 กิโลเมตรจากจุดที่สูญหาย อย่างไรก็ตาม ฝ่ายมาเลเซียไม่ได้ตอบรับกับข่าวนี้

15 มีนาคม นาจิบ ราซะก์ นายกรัฐมนตรีมาเลเซีย ได้ออกแถลงการณ์ถึงความคืบหน้าของการสอบสวนว่า *"...การสื่อสารครั้งสุดท้ายระหว่างเครื่องบินและดาวเทียมระบุถึงความเป็นไปได้ของจุดหมายปลายทางสองที่ หนึ่งคือการไปทางเหนือตั้งแต่ชายแดนของคาซัคสถานและเติร์กเมนิสถานจนถึงภาคเหนือของไทย หรือไปทางใต้จากอินโดนิเซียถึงตอนใต้ของมหาสมุทรอินเดีย และขณะนี้ หน่วยสืบสวนกำลังทำงานเพื่อหาข้อมูลเพิ่มเติมอยู่"..."

ตลอดเวลาของห้วงเวลาที่สับสนนี้ รัฐบาลมาเลเซียค่อนข้างสงวนท่าทีและรอบคอบ มักจะเลี่ยงการตอบคำถามและข่าวลือต่าง ๆ ที่ออกมาอย่างรวดเร็ว การเปิดเผยข้อมูลหลายข้อมูลของรัฐบาลนั้น มักจะช้ากว่าวันที่รัฐบาลมาเลเซียได้รับข้อมูลอยู่หลายวัน ซึ่งทำให้ญาติของผู้โดยสารบนเที่ยวบินต่างไม่พอใจต่อท่าทีของรัฐบาลมาเลเซีย ตลอดจนกล่าวหาว่ารัฐบาลมาเลเซียกำลังซ่อนข้อมูลบางอย่างไว้

เที่ยวบินนี้มีลูกเรือทั้งหมดเป็น[[ชาวมาเลเซีย]] โดยมีกัปตันคือ *ซาฮารีย์ อาหมัด ชาฮ์* ชาว[[ปีนัง]] อายุ 53 ปี เขาเข้าทำงานที่สายการบินนี้มาตั้งแต่ปี พ.ศ. 2524 ด้วยประสบการณ์บินทั้งหมด 18,365 ชั่วโมงบิน มีผู้ช่วยนักบินคนที่หนึ่ง คือ *ฟาริค อับดุล ฮามิด* อายุ 27 ปี 2,763 ชั่วโมงบิน

29 กรกฎาคม 2558 มีการพบชิ้นส่วนเครื่องบินลอยมาติดชายหาดบนเกาะ[[เรอูนียง]] ทางมหาสมุทรอินเดียตะวันตก ต่อมาวันที่ 5 สิงหาคม [[นาจิบ ราซะก์]] [[นายกรัฐมนตรีมาเลเซีย]] ได้แถลงการณ์ยืนยันว่าชิ้นส่วนปีกเครื่องบินที่พบที่เกาะ[[เรอูนียง]]เป็นของเที่ยวบินที่ 370 จริง อย่างไรก็ตาม หนึ่งชั่วโมงหลังนายกรัฐมนตรีมาเลเซียแถลง รองอัยการกรุงปารีส ได้ออกแถลงการณ์ว่าคณะผู้เชี่ยวชาญไม่มีการยืนยันใด ๆ ว่าชิ้นส่วนดังกล่าวมาจาก MH370

== อ้างอิง ==


== แหล่งข้อมูลอื่น ==

* 
* [http://www.malaysiaairlines.com/my/en/site/dark-site.html Updates regarding MH370]  *มาเลเซียแอร์ไลน์*
* [http://www.nst.com.my/mh370 Coverage] from the *New Straits Times''
* Meteorological and oceanographic maps and charts relevant to Flight 370
* NOAA Bathymetry & Digital Elevation Models  (ocean depth in metres)


หมวดหมู่:อุบัติเหตุทางการบินในปี พ.ศ. 2557
หมวดหมู่:อุบัติเหตุทางการบินในทวีปเอเชีย
หมวดหมู่:อ่าวไทย
หมวดหมู่:อุบัติเหตุของเครื่องบินโบอิง 777
หมวดหมู่:อุบัติเหตุที่เกิดขึ้นกับมาเลเซียแอร์ไลน์
หมวดหมู่:ความสัมพันธ์มาเลเซีย–จีน
หมวดหมู่:ความสัมพันธ์ออสเตรเลีย–มาเลเซีย
หมวดหมู่:ความสัมพันธ์ออสเตรเลีย–จีน